Perlemoen, kreef gevind ná seejaagtogFoto: SAPD Konst. Noloyiso Rwexana, woordvoerder van die polisie, het gesê beamptes van die Wes-Kaapse see-eenheid, ŉ spesiale taakspan en lede van die departement van landbou, bosbou en visserye het ŉ gesamentlike veldtog van stapel gestuur nadat hulle ŉ wenk ontvang het oor vermeende stropery naby Robbeneiland. Volgens Rwexana het beamptes gesien hoe ŉ vaartuig Vrydag omstreeks 04:00 die Houtbaai-hawe binnegegaan het sonder die nodige navigasieligte. “Die bemanning van die vaartuig het die beamptes gewaar en die hawe binnegejaag. Die bemanning het die vaartuig verlaat en tussen fabrieke verdwyn.” Die beamptes het die vaartuig na die Kaapstadse hawe gevat waar dit deursoek is. “Daar is op altesaam 2 858 stuks perlemoen, nege krewe en toerusting beslag gelê,” het Rwexana gesê. Niemand is in hegtenis geneem in verband met die voorval nie.